
Európa digitális írásbelisége, könyvtáraink ennek tükrében

Lehetséges-e felállítani egy rendszert, ami mentén a korábbi, egyéb célú felmérések eredményei alapján mérhető egy tetszőleges minta digitális írásbelisége? Ha megvalósítható egy efféle rendszer kialakítása, akkor hogyan lehet osztályozni és skála mentén elhelyezni a minta különböző egyedeit digitális írásbeliségük fejlettsége, minősége szerint? Ha egy efféle skála kialakítása lehetséges, úgy az Európai Unió államait mintának tekintve a különböző tagállamok középiskolásai hol helyezkednek el ezen a listán? Ezek voltak kutatásaink alapkérdései.
Korábbi Tudományos Diákköri munkánk keretében 2010-2012 között a digitális környezetben való olvasással foglalkoztunk, melynek során úgy találtuk, hogy a kortárs középiskolások olvasási módszere sokban különbözik a hagyományos, klasszikus olvasástól. Jelen kutatásunkat erre a megfigyelésre alapoztuk. Úgy gondoltuk, hogy az elmúlt harminc év oktatás- és neveléspolitikája és technikai fejlődésének differenciáltsága a különböző országokban kihatással volt a digitális kultúra, a digitális írásbeliség elterjedésére is.
A kutatás során megalkottunk egy képletet, melynek alkalmazásával tetszőleges minta digitális műveltsége mérhetővé válik. Ezen képletet az Európai Unió országainak középiskolásain teszteltük, az eredményeket diagramon és térképen helyeztük el.

A képlet igazolásával a későbbiekben felhasználva azt képesek lehetünk tetszőleges mintára vonatkoztatva megmutatni, hogy a vizsgált közösség digitális műveltsége milyen szinten áll, milyen téren mennyi javulásra van szüksége és hogyan válhat olyan emberek csoportjává, akik jól és könnyen boldogulnak a digitális információhordozók világában.
A képlet alkalmazásával az is lehetségessé válik a kutatók számára, hogy pontos számeredményekkel vizsgálják a digitális szakadék megjelenési területeit, így ezt képesek legyenek ne csupán korosztályok, de országok vagy országokon belüli területek között is mérni, számeredményekkel alátámasztani. Ráadásul a választott minta egységei közötti digitális szakadékot okozó legfontosabb tényezők is kiderülnek, felismerhetőek a képlet alkalmazásával, így a digitális szakadék bezárására direkt problémakezelés alkalmazható.



